บิ๊กตู่สั่งแจกเงินแรงงานประกันสังคม11ล้านคน คนละ4พันบาท
แรงงานประกันสังคมมาตรา 33 เตรียม เฮฯ บิ๊กตู่สั่งแจกเงินคนละ 4 พันบาท
28 ม.ค. 2564

นายสุชาติ ชมกลิ่น รมว.แรงงาน เปิดเผยว่า พล.อ.ประยุทธ์ จันทร์โอชา นายกรัฐมนตรี และ รมว.กลาโหม ได้สั่งการให้กระทรวงแรงงานหารือกับกระทรวงการคลัง เพื่อออกมาตรการเยียวยาแจกเงินให้แรงงานอยู่ในระบบประกันสังคม ตามมาตรา 33 จำนวน 11 ล้านคน เบื้องต้นจะใช้เงื่อนไขเหมือนกับโครงการเราชนะ ว่า ต้องเป็นแรงงานสัญชาติไทย และมีเงินฝากไม่เกิน 5 แสนบาท
สำหรับการแจกเงินจะให้จำนวน 4,000 บาท หรือจำนวนเท่าไรที่เเหมาะสม เป็นเวลา 1 เดือน ซึ่งหลังจากนี้จะหารือกับสำนักงานสภาพัฒนาการเศรษฐกิจและสังคมแห่งชาติ (สศช.) เพื่อขอใช้เงินกู้ในโครงการนี้ ซึ่งต้องใช้เงินประมาณ 4 หมื่นล้านบาท โดยจะหารือให้ได้ข้อสรุปภายในสัปดาห์นี้
"จะพยายามสรุปมาตรการแจกเงิน 4 พันบาท ให้ผู้ประกันตนมาตรา 33 และเสนอให้คณะรัฐมนตรี (ครม.) เห็นชอบเร็วที่สุด เพราะทุกคนเดือดร้อน กระทรวงแรงงานเข้าใจและพยายามหาทางช่วยเหลือแรงงานที่อยู่ในระบบประกันสังคมมาตลอด" นายสุชาติ กล่าว